CELEX: C2006/326/137
Language: hu
Date: 2006-12-30 00:00:00
Title: T-310/06. sz. ügy: 2006. november 17-én benyújtott kereset – Magyar Köztársaság kontra Bizottság

30.12.2006   
            
            
               HU
            
            
               Az Európai Unió Hivatalos Lapja
            
            
               C 326/64
            
         2006. november 17-én benyújtott kereset – Magyar Köztársaság kontra Bizottság
   (T-310/06. sz. ügy)
   (2006/C 326/137)
   Az eljárás nyelve: magyar
   Felek
   
      Felperes: a Magyar Köztársaság (képviselő: J. Fazekas)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság utalja az ügyet az Elsőfokú Bíróság eljárási szabályzatának 14. cikke 1. §-a, valamint 51. cikke 1. §-a értelmében az Elsőfokú Bíróság Nagytanácsa elé;
            
         
               —
            
            
               az Elsőfokú Bíróság semmisítse meg a gabonafélék intervenciós hivatalok által történő átvételére vonatkozó eljárások létrehozásáról, valamint a gabona minőségének meghatározására szolgáló elemzési módszerek megállapításáról szóló 824/2000/EK rendelet módosításáról szóló, 2006. október 18-i 1572/2006/EK bizottsági rendelet (továbbiakban: Rendelet) következő rendelkezéseit:
               
                           —
                        
                        
                           az 1. cikk 1. pontja a kukoricát illető részében,
                        
                     
                           —
                        
                        
                           az 1. cikk 3. pontjában az alaprendelet módosított 9. cikkének b) pontja a kukoricát illető részében, valamint
                        
                     
                           —
                        
                        
                           a kukoricára vonatkozó fajsúlykövetelmény tekintetében a Rendelet Mellékletének 1. pontjában szereplő táblázat „E” sorában szereplő érték, illetve
                        
                     
                           —
                        
                        
                           a Melléklet 2. pontja alatti III. táblázat a kukoricára vonatkozó részében;
                        
                     
         
               —
            
            
               az Elsőfokú Bíróság kötelezze az Európai Közösségek Bizottságát az eljárás költségeinek viselésére.
            
         Jogalapok és fontosabb érvek
   A felperes a Bizottság 1572/2006/EK rendelete (1) első cikkének és a mellékleteinek részleges megsemmisítését kéri jogszerűtlenség miatt.
   A felperes keresetét az alábbi jogalapokra alapítja:
   
               —
            
            
               a Bizottság megsértette a termelők jogos várakozásait a kukoricára vonatkozó fajsúlykövetelmény évközi bevezetésével; továbbá a Bizottság megsértette a jogbiztonság és az arányosság elvét is a kihirdetés és az alkalmazás kezdőidőpontja közötti nagyon rövid felkészülési idő biztosításával, illetve a fokozatosság figyelmen kívül hagyásával;
            
         
               —
            
            
               a Bizottságnak nem volt hatásköre a kukoricára vonatkozó fajsúlykövetelmény előírására;
            
         
               —
            
            
               amennyiben a Bizottságnak hatásköre volt a szóban forgó fajsúlykövetelmény előírására, a felperes úgy véli, hogy az alperes visszaélt e hatáskörével, amikor az intervenciós minőségi paraméterek módosítása ürügyén gyakorlatilag lényegesen módosította a kukoricára vonatkozó intervenciós rendszert;
            
         
               —
            
            
               amennyiben a Bizottságnak hatásköre volt a szóban forgó fajsúlykövetelmény előírására, a Bizottság nyilvánvaló mérlegelési hibát követett el a fajsúlykövetelmény előírása során, amikor a kukorica átlagminőségéhez igazítandó kritériumszint megállapításakor nem vette figyelembe azt, hogy a közösségi kukorica elsősorban takarmányozási célra szolgál;
            
         
               —
            
            
               a Bizottság megsértette az EK 253. cikke értelmében a jogi aktusok megfelelő indokolására vonatkozó kötelezettségét;
            
         
               —
            
            
               a Bizottság megsértette a Gabona Irányító Bizottság eljárási szabályzatát, amikor nem tartotta be az ott előírt határidőt.
            
         
      (1)  Bizottság 1572/2006/EK rendelete (2006. október 18.) a gabonafélék intervenciós hivatalok által történő átvételére vonatkozó eljárások létrehozásáról, valamint a gabona minőségének meghatározására szolgáló elemzési módszerek megállapításáról szóló 824/2000/EK rendelet módosításáról (HL L 290, 29 o.).